અમદાવાદ: કોગ્નિઝેબલ ઓફેન્સના(ગુના)ની એફઆઇઆર તાત્કાલિક નોંધવા અંગેના રાજયના ગૃહ વિભાગના પરિપત્રને પગલે રાજયના પોલીસ તંત્ર સહિત રાજકીય વર્તુળમાં જબરદસ્ત ખળભળાટ મચી ગયો છે. વાસ્તવમાં રાજયના ગૃહ વિભાગે સુપ્રીમ કોર્ટની બંધારણીય બેંચે કોગ્નિઝેબલ ઓફેન્સના કિસ્સામાં વિના વિલંબે પોલીસને એફઆઇઆર નોંધવા અંગે જારી કરેલા સીમાચિહ્નરૂપ આદેશના પાલનના હેતુસર આ પરિપત્ર જારી કર્યો છે. એક રીતે કહીએ તો, ખુદ રાજય સરકાર અને ગૃહ વિભાગ નૈતિક સ્વીકાર કરે છે કે, 2014માં સુપ્રીમ કોર્ટ દ્વારા જારી થયેલા આ ચુકાદાનું આજ દિન સુધી પોલીસ તંત્ર દ્વારા પાલન થતું નથી અને તેના કારણે જ આખરે ગૃહ વિભાગને પરિપત્ર જારી કરી નિર્દેશો જારી કરવા પડયા છે, જે ઘણી જ ગંભીર બાબત કહી શકાય.